CELEX: 
Language: bg
Date: 2018-12-12 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Директива 2014/53/ЕС на Европейския парламент и на Съвета относно прилагането на съществените изисквания, посочени в член 3, параграф 3, буква ж) от посочената директива, за да се гарантира определянето на местоположението на лицата, които осъществяват спешни повиквания от мобилни устройства

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Сегашната практика за установяване на местоположението на лицето, което осъществява спешно повикване от мобилен телефон, се основава на позиционирането посредством идентификационния номер на клетката. Определянето на местоположението въз основа на идентификационния номер на клетката беше широко използвано от операторите на мобилни мрежи в изпълнение на Директивата за универсалната услуга
                  1
               . Решението за установяване на местоположението на лицето, което осъществява повикване, се основава на идентифицирането на зоната на покритие на базовата станция, обслужваща мобилния телефон, която може да не е непременно най-близката базова станция. Тази зона зависи от ъгъла на покритие и радиуса на клетката. Радиусът може да варира от 100 метра до няколко километра
                  2
               . В някои случаи, особено в планините и градовете, това може да доведе до значителни грешки при позиционирането на лицата, които осъществяват повикване при спешни случаи.
            
            
               Същевременно днес мобилните телефони притежават повишени изчислителни възможности, които позволяват обработване на данните за местоположението, получени от глобалните навигационни спътникови системи (ГНСС)
                  3
                и информация от безжичните локални мрежи (Wi-Fi), а това предоставя възможност за използване на решение за предоставяне на по-точна информация за местоположението на лицето, което осъществява повикване. Едно решение за установяване на местоположението на лицето, което осъществява повикване, основаващо се на хибридна система, която продължава да осигурява позициониране въз основа на идентификационния номер на клетката, заедно с информацията за местоположението от безжичните локални мрежи и ГНСС, която вече е налична на мобилния телефон на крайния потребител, би имало значителни предимства при спешни случаи както във вътрешността на сградите, така и извън тях. Решения, основаващи се на позициониране чрез ГНСС, вече се използват широко в 8 държави — членки на ЕС, и в трети държави (например САЩ
                  4
               ).
            
            
               Използването на ГНСС би позволило много по-точно определяне на местоположението на лицето, което осъществява повикване, и би улеснило по-бързите и по-ефективни спасителни действия, както и оптимизирането на ресурсите за спешни случаи. Полевите изпитвания, проведени в четири държави — членки на ЕС, като част от финансиран от ЕС проект, показаха реална разлика в точността при определяне на местоположението въз основа на идентификационния номер на клетката и местоположението, установено чрез ГНСС: точността при определяне на местоположението въз основа на идентификационния номер на клетката е от 1,5 до 5 километра, докато точността на местоположението, установено чрез ГНСС, е от 6 до 28 метра
                  5
               . Това е от значение, защото през 2017 г. са осъществени 301 милиона спешни повиквания към службите за спешно реагиране. Голяма част (71 %) от тези обаждания са били от мобилни телефони
                  6
               .
            
            
               В съответствие с член 3, параграф 3, буква ж) от Директива 2014/53/ЕС на Европейския парламент и на Съвета от 16 април 2014 г. за хармонизирането на законодателствата на държавите членки във връзка с предоставянето на пазара на радиосъоръжения и за отмяна на Директива 1999/5/ЕО (Директива за радиосъоръженията) на Комисията е делегирано правомощието да приема делегирани актове, за да се гарантира, че радиосъоръженията притежават определени характеристики, които осигуряват достъп до службите за спешно реагиране.
            
            
               Посредством приемането на делегиран регламент въз основа на това правомощие Комисията има за цел да уточни и изясни класовете и категориите, за които се отнася този член, за да гарантира, че мобилните телефони с повишени изчислителни възможности (известни като „смартфони“, наричани по-нататък „мобилни устройства“) осигуряват достъп до службите за спешно реагиране.
            
            
               Това ще бъде направено чрез въвеждане на изискване към производителите на мобилни устройства да поддържат технически решения за приемане и обработка на данни за местоположението, получавани от сигнали от безжичните локални мрежи, и данни от ГНСС, които са съвместими, включително на оперативно ниво, най-малко със системата „Галилео“, посочена в Регламент (ЕС) № 1285/2013
                  7
               , с цел по-голяма ефективност в случай на спешни повиквания.
            
            
               Използването на няколко групи от спътници на ГНСС увеличава възможността за предоставяне на висококачествено позициониране, особено в трудни условия, в които радиосигналите не гарантират безпрепятствен обхват, като например на градски улици с високо строителство. Например в тесни улици, където сградите могат да възпрепятстват пряката видимост към небето и видимостта на спътниците, всеки допълнителен спътников сигнал, получен от дадено устройство, може да подобри точността на позициониране
                  8
               .
            
            
               „Галилео“ е единствената ГНСС под граждански контрол
                  9
                и е собственост на ЕС. Тя предоставя непрекъснати и точни навигационни сигнали на гражданите на ЕС и на всички в световен мащаб, с уникални характеристики, включително използваните за търсене и спасяване
                  10
               , както и услуги с голяма точност и услуги за удостоверяване
                  11
                за професионални и специализирани приложения.
            
            
               „Галилео“ ще даде възможност на потребителите на ГНСС по света да разполагат с изключително надеждна информация за позициониране, навигация и синхронизиране
                  12
               , особено когато се използва заедно с други ГНСС. От значение за позиционирането посредством мобилни телефони е да се осигури възможност за използване на ГНСС „Галилео“, като се има предвид повишената надеждност и точност, които тя ще осигури в сравнение с другите системи за определяне на местоположението
                  13
               , използвани изолирано.
            
            
               Освен това включването на „Галилео“ в мобилните устройства бе определено като приоритет в рамките на космическата стратегия на ЕС
                  14
               . Мерките, които изискват съвместимост с „Галилео“, биха били подобни на мерките, приети съгласно регламента относно системата eCall за достъп до номера за спешни повиквания 112 чрез бордовата система eCall
                  15
               .
            
            
               Изискването за разрешаване на определяне на местоположението въз основа на сигнал от безжичните локални мрежи би позволило по-точното определяне на местоположението на крайния потребител в случаите, когато е възможно да няма данни за местоположението от ГНСС, например във вътрешността на сградите
                  16
               .
            
            
               Изискването да бъде направена достъпна за предаване информацията за местоположението, получена от ГНСС и безжичните локални мрежи, би позволило действителното ѝ прилагане в случай на спешни повиквания, като се вземат предвид технически осъществимите методи, които вече съществуват. При един такъв технически осъществим метод, известен като „усъвършенствана мобилна локализация“ (AML), информацията от ГНСС/безжичните локални мрежи/идентификационния номер на клетката, налична на смартфона на лицето, което осъществява повикване, се предава чрез услугата за кратки съобщения (SMS) към центъра за приемане на спешни повиквания. AML вече бе въведена в осем държави — членки на ЕС — Обединеното кралство, Естония, Литва, Белгия, Ирландия, Финландия, Малта и Австрия. Въвеждането на AML се прави въз основа на технически доклад, публикуван от Европейския институт за стандарти в далекосъобщенията (ETSI)
                  17
               . Този технически доклад обхваща GPS и „Галилео“. Възможностите на AML се поддържат от операционните системи, с които работят над 95 % от всички смартфони в Европа
                  18
               .
            
            
               Въздействието върху производителите на мобилни устройства се очаква да бъде минимално, тъй като става дума за тези мобилни телефони, в които вече е вградена възможност за работа с ГНСС, тоест почти всички нови смартфони, които понастоящем се предлагат на пазара, имат такива възможности. Според предвижданията на Европейската агенция за ГНСС (GSA) през 2017 г. 82 % от мобилните телефони са разполагали с възможност за работа с ГНСС. Тази цифра следва да достигне почти 100 % до 2020 г., преди настоящият акт да започне да се прилага.
            
            
               Водещите производители на чипсети за смартфони предлагат чипове, които поддържат „Галилео“, а от 2016 г. на пазара се предлагат смартфони, които използват “Галилео“
                  19
               . Според проучването HELP112 разходите, свързани с включването на системата „Галилео“, биха били незначителни, тъй като не изискват специфичен хардуерен компонент
                  20
               . Всички големи производители на мобилни телефони са добавили „Галилео“ в своите телефони (например Apple, Sony, Samsung и Huawei)
                  21
               .
            
            
               Поради това делегираният регламент ще подсили настоящите пазарни тенденции, като добави правна сигурност. По-специално държавите членки, които понастоящем инвестират във възможностите на своите центрове за приемане на спешни повиквания да получават данни за местоположението на лицето, което осъществява повикване от мобилни устройства, се нуждаят от правна сигурност, че производителите на мобилни устройства ще предлагат и ще продължават да предлагат възможността за предаване на данните за местоположението на лицето, което осъществява повикване
                  22
               .
            
            
               Делегираният регламент ще допринесе за по-голяма еднаквост на достъпа до бързи и ефективни служби за спешно реагиране във всички държави — членки на ЕС.
            
            
               Съгласно Директивата за правото на неприкосновеност на личния живот и електронни комуникации
                  23
                държавите членки могат да приемат специални разпоредби, които дават право на доставчиците на електронни съобщителни услуги да предоставят на службите за спешна помощ достъп до данните за местоположението без предварителното съгласие на съответния потребител или абонат.
            
         
         
            
               Не се очаква настоящият делегиран регламент да увеличи административната тежест върху производителите на мобилни устройства, тъй като те вече са включили AML и ГНСС в тези устройства. Функционалността за работа с ГНСС няма въздействие върху мобилните оператори, тъй като съответното решение се отнася до смартфоните
                  24
               .
            
            
               То няма да доведе и до финансови последици за бюджета на ЕС.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията разгледа неколкократно със заинтересованите страни въпроса за осигуряването на съвместимост на мобилните телефони с „Галилео“ за целите на спешните повиквания.
            
            
               На 7 май 2014 г. беше проведено публично изслушване с цел събиране на информация и мнения от заинтересованите страни, участващи в предоставянето на спешна помощ в отговор на обаждания към номер 112 във връзка с възможността да се направи възможно определянето чрез мобилните телефони на местоположението на лицето, което осъществява повикване, като се използва ГНСС и по-специално „Галилео“, и тази информация да бъде изпращана на центровете за приемане на спешни повиквания
                  25
               .
            
            
               Голяма част от заинтересованите страни подкрепиха мерките за повишаване на правната сигурност, за да се насърчи въвеждането на функционалността за определяне чрез ГНСС на местоположението на лицето, което осъществява повикване, и да се гарантира предоставянето по еднообразен начин на навременна и ефективна услуга за обществеността. Те изразиха становище, че това ще гарантира също така и независимостта на ЕС, а това е жизненоважно при спешни случаи.
            
            
               В периода от 18 април до 12 юли 2016 г. бе проведена обществена консултация преди приемането на космическата стратегия. Консултацията беше насочена към заинтересовани страни от обществения и частния сектор, от промишлеността, включително малки и средни предприятия (МСП), от научно-изследователските и академичните среди в Европа, както и към гражданите, които искаха да споделят своите виждания относно бъдещата космическа стратегия. Използването на „Галилео“ за спешни повиквания (E112) беше възприето като много полезно, като реакцията на повечето заинтересовани страни бе, че местоположението на лицето, което осъществява повикване, би било определено по-точно, ако се използват данни за местоположението от ГНСС, включително от „Галилео“
                  26
               .
            
            
               Делегираният регламент не е бил предмет на оценка на въздействието, тъй като в него просто се разясняват други законодателни актове, които са били предмет на оценки на въздействието: Директивата за универсалната услуга
                  27
               , Европейския кодекс за електронните съобщения
                  28
                и Директивата за радиосъоръженията
                  29
               . Освен това държавите членки вече имат задължението съгласно Директивата за универсалната услуга, а в бъдеще и съгласно Европейския кодекс за електронните съобщения, да гарантират предоставянето на информация за местоположението. Настоящият делегиран регламент осигурява правна сигурност за прилагане на ефективно решение за установяване на местоположението на лицето, което осъществява повикване. Техническо решение, включващо информация въз основата на сигнали от ГНСС и безжичните локални мрежи, вече бе предвидено от пазара и в момента се предоставя в над 95 % от всички смартфони. За производителите на смартфони разходите са незначителни, тъй като решението е свързано със софтуер.
            
            
               Делегираният регламент беше представен на държавите членки на заседанията на експертната група по космическа политика на 14 ноември 2017 г.
                  30
                и 14 март 2018 г.
                  31
                Той беше представен също и на държавите членки и на представители на промишлеността на заседанията на Комитета за оценка на съответствието и за надзор на пазара в областта на далекосъобщенията (TCAM) на 1 декември 2017 г.
                  32
                и 16 април 2018 г.
                  33
               
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               В съответствие с член 290 от Договора за функционирането на Европейския съюз (ДФЕС) настоящият делегиран регламент на Комисията допълва Директива 2014/53/ЕС, и по-специално член 3, параграф 3, буква ж) от нея.
            
            
               В съответствие с член 3, параграф 3, буква ж) от Директива 2014/53/ЕС Комисията е оправомощена да приема делегирани актове за категории или класове радиосъоръжения, за да се гарантира, че радиосъоръженията притежават определени характеристики, които осигуряват достъп до службите за спешно реагиране.
            
            
               Целите на делегирания регламент въз основа на член 3, параграф 3, буква ж) от Директива 2014/53/ЕС са да се уточнят характеристиките, класовете и категориите, за които се отнася този член.
            
            
               В делегирания регламент се уточнява, че мобилните телефони с повишени изчислителни възможности („мобилни устройства“, обикновено наричани „смартфони“) са обхванати от член 3, параграф 3, буква ж).
            
            
               Целта е да се гарантира, че тези мобилни устройства поддържат технически решения за приемане и обработка на данни за местоположение, получавани от сигнал от безжични локални мрежи, и данни от глобални навигационни спътникови системи, съвместими, включително на оперативно ниво, най-малко със системата „Галилео“, посочена в Регламент (ЕС) № 1285/2013, с цел по-голяма ефективност в случай на спешни повиквания.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 12.12.2018 година
            
            
               за допълнение на Директива 2014/53/ЕС на Европейския парламент и на Съвета относно прилагането на съществените изисквания, посочени в член 3, параграф 3, буква ж) от посочената директива, за да се гарантира определянето на местоположението на лицата, които осъществяват спешни повиквания от мобилни устройства
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
         
         
            
               като взе предвид Директива 2014/53/ЕС на Европейския парламент и на Съвета от 16 април 2014 г. за хармонизирането на законодателствата на държавите членки във връзка с предоставянето на пазара на радиосъоръжения и за отмяна на Директива 1999/5/ЕО
                  34
               , и по-специално член 3, параграф 3 от нея,
            
            
               като има предвид, че:
            
            
               (1)Както е посочено в съображение 14 от Директива 2014/53/ЕС, радиосъоръженията може да спомогнат за осигуряване на достъп до службите за спешно реагиране и поради това в съответните случаи следва да се проектират така, че да притежават характеристиките, необходими за достъп до тези служби.
            
            
               (2)Системата, създадена по програма „Галилео“ въз основа на Регламент (ЕС) № 1285/2013 на Европейския парламент и на Съвета
                  35
               , представлява глобална навигационна спътникова система („ГНСС“), изцяло притежавана и контролирана от Съюза, която осигурява изключително точна услуга за позициониране под граждански контрол. Системата „Галилео“ може да се използва в комбинация с други ГНСС.
            
            
               (3)В Космическата стратегия за Европа
                  36
               , приета през 2016 г., се обявяват мерки за въвеждане на използването на услугите за позициониране и навигация на „Галилео“ в мобилните телефони.
            
            
               (4)В заключенията си от 5 декември 2017 г.
                  37
                Съветът подкрепя развитието на силен пазар на космически приложения и услуги надолу по веригата и подчертава, че следва да бъдат взети адекватни мерки, в т.ч. по целесъобразност регулаторни мерки, за да се постигне пълна съвместимост на продаваните устройства в Съюза със системата „Галилео“ и да се насърчи въвеждането на световния пазар на устройства, готови за работа с „Галилео“.
            
            
               (5)В Директива 2002/22/ЕО на Европейския парламент и на Съвета
                  38
                се предвижда въвеждането на единния европейски номер за спешни повиквания („112“) в целия Съюз и държавите членки се задължават да гарантират, че предприятията, които предоставят на крайните потребители електронна съобщителна услуга, позволяваща да се извършват повиквания към номер или номера в националния номерационен план, предоставят на службите за спешни повиквания информация за местоположението на лицето, което осъществява повикване поне на единния европейски номер за спешни повиквания „112“.
            
            
               (6)Мобилните телефони с повишени изчислителни възможности („мобилни устройства“) представляват категорията далекосъобщително радиосъоръжение, което най-често се използва в Съюза за осъществяване на повиквания към единния европейски номер за спешни повиквания „112“.
            
            
               (7)Степента на прецизност при определяне на местоположението на радиосъоръжението, което осъществява достъп до службите за спешно реагиране, играе ключова роля, за да се гарантира, че изискваният достъп до тези служби е ефективен. Понастоящем местоположението на лицето, което осъществява спешно повикване от мобилно устройство, се установява като се използва идентификационния номер на клетката въз основа на зоната на покритие на базовата станция, обслужваща мобилното устройство. Зоната на покритие на една базова станция варира от 100 метра до няколко километра. В някои случаи, по-специално в планините, градовете и големите сгради, това може да доведе до значителни грешки при определяне на местоположението на лицата, които осъществяват повикване при спешни случаи. 
            
            
               (8)Идентифициране на местоположението на лицето, което осъществява повикване, въз основа на идентификационния номер на клетката, допълнено с информация от безжичните локални мрежи и ГНСС, позволява много по-точно определяне на неговото местоположение и позволява предприемане на по-бързи и по-ефективни спасителни действия, както и оптимизиране на ресурсите.
            
            
               (9)Решения за определяне на местоположението на лице, което осъществява повикване, основаващи се на позициониране чрез ГНСС, вече бяха въведени в осем държави членки и някои трети държави.
            
            
               (10)Що се отнася до бордовите системи eCall, основаващи се на услугата 112, Регламент (ЕС) 2015/758 на Европейския парламент и на Съвета
                  39
                вече изисква приемниците в тези системи да бъдат съвместими с услугите за позициониране, предоставяни от системите „Галилео“ и EGNOS.
            
            
               (11)Поради изложените причини мобилните устройства следва също така да попадат в категорията на радиосъоръженията, които поддържат определени характеристики, осигуряващи достъп до службите за спешно реагиране, посочени в член 3, параграф 3, буква ж) от Директива 2014/53/ЕС. Новите мобилни устройства следва да могат да предоставят достъп до информация за местоположението от безжичните локални мрежи и ГНСС в случай на спешни повиквания, а функционалността за определяне на местоположението следва да е съвместима с услугите, предоставяни от програмата „Галилео“, и да си взаимодейства с тях.
            
            
               (12)Директива 2014/53/EС се ограничава до определяне на съществените изисквания. С цел улесняване на оценяването на съответствието с тези изисквания в нея се предвижда презумпция за съответствие на радиосъоръженията, които изпълняват изискванията на доброволните хармонизирани стандарти, приети в съответствие с Регламент (ЕС) № 1025/2012 на Европейския парламент и на Съвета
                  40
                с цел определяне на подробни технически спецификации по отношение на тези изисквания.
            
            
               (13)Европейският комитет за стандартизация в електротехниката (CENELEC) и Европейският институт за стандарти в далекосъобщенията (ETSI) бяха приканени да изготвят хармонизирани стандарти за радиосъоръженията (М/536)
                  41
                в подкрепа на прилагането на член 3 от Директива 2014/53/ЕС.
            
            
               (14)На икономическите оператори следва да се предостави достатъчно време, за да извършат необходимите адаптирания на мобилните устройства, които възнамеряват да пускат на пазара. Нищо в настоящия регламент не следва да се тълкува като възпрепятстващо икономическите оператори да го спазват от датата на влизането му в сила. 
            
            
               (15)Комисията проведе подходящи консултации, включително на експертно равнище, по време на подготвителната работа по мерките, изложени в настоящия регламент, и се консултира с експертната група по космическата политика по време на нейните заседания на 14 ноември 2017 г. и 14 март 2018 г.,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               1.Съществените изисквания, посочени в член 3, параграф 3, буква ж) от Директива 2014/53/ЕС, се прилагат за мобилни телефони с характеристики, подобни на тези на компютър по отношение на способността им да обработват и съхраняват данни.
            
         
         
            
               2.Съответствието с параграф 1 се гарантира чрез технически решения за приемането и обработването на данни от безжични локални мрежи (Wi-Fi) и данни от глобални навигационни спътникови системи, които са съвместими, включително на оперативно ниво, най-малко със системата „Галилео“, посочена в Регламент (ЕС) № 1285/2013, както и за предоставянето на тези данни с цел тяхното предаване в случай на спешни повиквания.
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Той се прилага от [36 месеца след влизането му в сила].
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 12.12.2018 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Директива 2002/22/ЕО на Европейския парламент и на Съвета от 7 март 2002 г. относно универсалната услуга и правата на потребителите във връзка с електронните съобщителни мрежи и услуги (Директива за универсалната услуга).
               
               
                  
                     (2)
                  
                        HELP112, проучване, финансирано от Европейската комисия, което може да бъде намерено на следния адрес: 
                  https://ec.europa.eu/growth/content/help112-project_en.
               
               
                  
                     (3)
                  
                        Автономно определяне на местоположение върху земната повърхност с глобално покритие. ГНСС или глобалните навигационни спътникови системи дават възможност на електронните приемници да определят местоположението си (географска дължина, ширина и височина).
               
               
                  
                     (4)
                  
                        Вж. обзора, представен в проучването относно HELP112.
               
               
                  
                     (5)
                  
                        Проучване HELP112.
               
               
                  
                     (6)
                  
                        
                  https://ec.europa.eu/digital-single-market/en/news/implementation-european-emergency-number-112-results-eleventh-data-gathering-round.
                   
               
               
                  
                     (7)
                  
                  
                        Европейските глобални навигационни спътникови системи са:
                  
                  
                     - EGNOS, допълваща система, която подобрява точността на GPS и предоставя информация за нейната надеждност в Европа;
                  
                  
                     - „Галилео“, европейската глобална навигационна спътникова система, която може да се използва в комбинация с други ГНСС и предоставя услуга за много точно позициониране под граждански контрол.
                  
                  
                     И двете системи са под граждански контрол на ЕС и са безплатни, вж. Регламент (ЕС) № 1285/2013 на Европейския парламент и на Съвета от 11 декември 2013 г. за изграждане и експлоатация на европейските навигационни спътникови системи.
                  
               
               
                  
                     (8)
                  
                        Проучване HELP112.
               
               
                  
                     (9)
                  
                        
                  https://www.gsc-europa.eu/galileo-overview/what-is-galileo.
               
               
                  
                     (10)
                  
                        
                  https://www.gsa.europa.eu/european-gnss/galileo/services/galileo-search-and-rescue-sar-service.
                   
               
               
                  
                     (11)
                  
                        Решение за изпълнение (ЕС) 2018/321 на Комисията от 2 март 2018 г. за изменение на Решение за изпълнение (EC) 2017/224 на Комисията за определяне на техническите и оперативните спецификации, позволяващи търговската услуга, предлагана от създадената в рамките на програмата „Галилео“ система, да изпълнява функцията, предвидена в член 2, параграф 4, буква в) от Регламент (ЕС) № 1285/2013 на Европейския парламент и на Съвета.
               
               
                  
                     (12)
                  
                        
                  https://www.gsc-europa.eu/electronic-library/performance-reports.
               
               
                  
                     (13)
                  
                        
                  https://www.gsc-europa.eu/electronic-library/performance-reports.
               
               
                  
                     (14)
                  
                        COM (2016) 705 final „Космическа стратегия за Европа“.
               
               
                  
                     (15)
                  
                  
                        Член 5, параграф 4 от Регламент (ЕС) № 2015/758 на Европейския парламент и на Съвета от 29 април 2015 г. относно изискванията за одобряване на типа по отношение на въвеждането на бордовата система eCall, основаваща се на услугата 112, и за изменение на Директива 2007/46/ЕО.
                  
               
               
                  
                     (16)
                  
                        Проучване HELP112.
               
               
                  
                     (17)
                  
                        
                  http://www.etsi.org/deliver/etsi_tr/103300_103399/103393/01.01.01_60/tr_103393v010101p.pdf.
                   
               
               
                  
                     (18)
                  
                        Източниците са налични на следните адреси: 
                  https://www.apple.com/newsroom/2018/03/ios-11-3-is-available-today/
                  ; 
                  https://blog.google/topics/google-europe/helping-emergency-services-find-you/
                  ; 
                  https://ec.europa.eu/growth/content/help112-project_en.
               
               
                  
                     (19)
                  
                        Актуализиран списък на телефоните, в които е добавена системата „Галилео“, е на разположение на следния адрес: 
                  www.usegalileo.eu.
                   
               
               
                  
                     (20)
                  
                        Вж. анализа на разходите и ползите в проучването HELP112.
               
               
                  
                     (21)
                  
                        Актуализиран списък на телефоните, в които е добавена системата „Галилео“, е на разположение на следния адрес: 
                  www.usegalileo.eu.
               
               
                  
                     (22)
                  
                        Вж. анализа на разходите и ползите в проучването HELP112.
               
               
                  
                     (23)
                  
                        Директива 2002/58/ЕО на Европейския парламент и на Съвета от 12 юли 2002 г. относно обработката на лични данни и защита на правото на неприкосновеност на личния живот в сектора на електронните комуникации (Директива за правото на неприкосновеност на личния живот и електронни комуникации).
               
               
                  
                     (24)
                  
                        Вж. анализа на разходите и ползите в проучването HELP112.
               
               
                  
                     (25)
                  
                        
                  https://www.gsc-europa.eu/news/how-to-enable-better-location-for-emergency-calls-galileo-and-112.
               
               
                  
                     (26)
                  
                        Информация за консултацията със заинтересованите страни може да бъде намерена на следния адрес: 
                  https://ec.europa.eu/growth/content/public-consultation-space-strategy-europe-0_en.
                   
               
               
                  
                     (27)
                  
                        Директива 2002/22/ЕО на Европейския парламент и на Съвета от 7 март 2002 г. относно универсалната услуга и правата на потребителите във връзка с електронните съобщителни мрежи и услуги. 
               
               
                  
                     (28)
                  
                        Предложение за Директива на Европейския парламент и на Съвета за установяване на Европейски кодекс за електронни съобщения (преработена) — COM(2016)590.
               
               
                  
                     (29)
                  
                        Директива 2014/53/ЕС на Европейския парламент и на Съвета от 16 април 2014 г. за хармонизирането на законодателствата на държавите членки във връзка с предоставянето на пазара на радиосъоръжения и за отмяна на Директива 1999/5/ЕО. Директива за радиосъоръженията (2014/53/EС).
               
               
                  
                     (30)
                  
                        
                  http://ec.europa.eu/transparency/regexpert/index.cfm?do=groupDetail.groupDetaigroupIDl&=2486.
                  
               
               
                  
                     (31)
                  
                        
                  http://ec.europa.eu/transparency/regexpert/index.cfm?do=groupDetail.groupDetail&groupID=2486.
                  
               
               
                  
                     (32)
                  
                        
                  https://circabc.europa.eu/w/browse/552ffe2a-3176-47d7-8725-92d4a5dd5a4f.
               
               
                  
                     (33)
                  
                        
                  Пак там.
               
               
                  
                     (34)
                  
                        OВ L 153, 22.5.2014 г., стр. 62.
               
               
                  
                     (35)
                  
                        Регламент (ЕС) № 1285/2013 на Европейския парламент и на Съвета от 11 декември 2013 г. за изграждане и експлоатация на европейските навигационни спътникови системи и за отмяна на Регламент (ЕО) № 876/2002 на Съвета и на Регламент (ЕО) № 683/2008 на Европейския парламент и на Съвета (ОВ L 347, 20.12.2013 г., стр. 1). 
               
               
                  
                     (36)
                  
                        Съобщение на Комисията до Европейския парламент, Съвета, Европейския икономически и социален комитет и Комитета на регионите — Космическа стратегия за Европа (COM(2016)705 final).
               
               
                  
                     (37)
                  
                  
                        Заключения на Съвета от 5 декември 2017 г. относно „Междинна оценка на програмите „Галилео“ и EGNOS и на дейността на Европейската агенция за ГНСС“, 15435/17.
                  
               
               
                  
                     (38)
                  
                        Директива 2002/22/ЕО на Европейския парламент и на Съвета от 7 март 2002 г. относно универсалната услуга и правата на потребителите във връзка с електронните съобщителни мрежи и услуги (Директива за универсалната услуга) (ОВ L 108, 24.4.2002 г., стр. 51).
               
               
                  
                     (39)
                  
                        Регламент (ЕС) № 2015/758 на Европейския парламент и на Съвета от 29 април 2015 г. относно изискванията за одобряване на типа по отношение на въвеждането на бордовата система eCall, основаваща се на услугата 112, и за изменение на Директива 2007/46/ЕО (OВ L 123, 19.5.2015 г., стp. 77).
               
               
                  
                     (40)
                  
                        Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (ОВ L 316, 14.11.2012 г., стр. 12).
               
               
                  
                     (41)
                  
                        Решение за изпълнение C(2015)5376 final на Комисията от 4 август 2015 г. относно искане за стандартизация до Европейския комитет за стандартизация в електротехниката и до Европейския институт за стандарти в далекосъобщенията по отношение на радиосъоръженията в подкрепа на Директива 2014/53/ЕС на Европейския парламент и на Съвета.